România și Republica Moldova își consolidează cooperarea în domeniul infrastructurii.
În acest sens, secretarul de stat în domeniul infrastructurii drumurilor de la Ministerul Infrastructurii și Dezvoltării Regionale al Republicii Moldova, Nicolai Mîndra, și conducerea Administrației de Stat a Drumurilor au avut o întâlnire de lucru cu o delegație de la Ministerul Transporturilor și Infrastructurii din România, condusă de secretarul de stat Irinel Ionel Scrioșteanu.
Scopul întrevederii constă în consolidarea schimbului de experiență și practici între cele două entități, precum și dezvoltarea relațiilor bilaterale și cooperării în domeniul infrastructurii.
"La prima reuniune a Grupului de Lucru privind cooperarea în domeniul transporturilor și infrastructurii, România- Republica Moldova, au fost abordate teme esențiale referitoare la domeniile de colaborare, precum și aspecte relevante în procesul de modernizare și eficientizare a infrastructurii rutiere. Conducerea Administrației de Stat a Drumurilor din R. Moldova a subliniat importanța cooperării internaționale pentru dezvoltarea durabilă a infrastructurii drumurilor și implementarea celor mai bune practici în acest domeniu", se arată într-un comunicat de presă.
Totodată, reprezentanții Administrației de Stat a Drumurilor din R. Moldova au reafirmat angajamentul de a continua colaborarea strânsă cu România în vederea atingerii obiectivelor comune privind infrastructura rutieră.
Menționăm că reuniunea Grupurilor sectoriale de lucru are loc în premieră, după semnarea memorandumului de înțelegere privind cooperarea dintre Republica Moldova și România în domeniul transporturilor, la București, în septembrie 2023.